钦定古今图书集成/历象汇编/岁功典/第008卷 > 《四时歌》媛许景樊
## 钦定古今图书集成/历象汇编/岁功典/第008卷 > 《四时歌》媛许景樊

春歌

院落深深杏花雨，莺声啼遍辛夷坞。流苏罗幕春尚
寒，博山轻飘香一缕。鸾镜晓梳春云长，玉钗宝髻蟠
鸳鸯。斜卷重帘帖翡翠，金勒雕鞍叹何处。谁家池馆咽笙歌？月照清尊金叵罗。愁人独夜不成寐，鲛绡晓
起看红泪。

夏歌

槐阴满地花阴薄，玉簟银床敞朱阁。白苎新裁染汗
香，轻风洒洒摇罗幕。瑶阶飞尽石榴花，日辗晶帘影
欲斜。雕梁昼永午眠重，锦茵扣落钗头凤。额上鹅黄
腻晓妆，莺声啼起江南梦。南塘女儿《木兰舟》，采莲何
处归渡头。轻桡漫唱横塘曲，波外夕阳山更绿。

秋歌

纱幮爽气残宵迥，露滴虚庭玉屏冷。池莲粉落夜有
声，井梧叶下秋无影。金壶漏彻生西风，珠帘喞喞鸣
寒虫。金刀剪取机上素，玉关梦断罗帷空。缝作衣裳
寄远客，兰灯荧荧明暗壁。含啼自草别离难，驿使明
朝发南陌。

冬歌

铜壶一夜闻寒枕，纱窗月落鸳鸯锦。乌鸦惊飞辘轳
长，楼前倏忽生曙光。侍婢金瓶泻鸣玉，晓帘水涩胭
脂香。春山欲描描不得，栏干伫立寒霜白。去年照镜
看花柳，琥珀光深倾夜酒。罗帐重重围凤笙，玉容今
为相思瘦。青骢一别春复春，金戈铁马瀚海滨。惊沙
吹雪冷黑貂，香闺良夜何迢迢。